Općinsko izborno povjerenstvo za izbore

članova vijeća mjesnih odbora Općine Križ

/Općinsko izborno povjerenstvo Općine Križ/

KLASA: 012-02/24-01/03

URBROJ: 238-16-24-10

Križ, 23. travnja 2024.

Na temelju članaka 26. i 30. Odluke o provedbi izbora za članove vijeća mjesnih odbora na području Općine Križ („Glasnik Zagrebačke županije“ br. 9/14, 3/18, 5/23 i 10/24), Općinsko izborno povjerenstvo za izbore članova vijeća mjesnih odbora Općine Križ /Općinsko izborno povjerenstvo Općine Križ/ propisuje

**OBVEZATNE UPUTE BROJ VII.**

**o zaštiti osobnih podataka**

Uvodno

1. Na postupak obrade osobnih podataka izbornih sudionika i drugih osoba koje na bilo koji način sudjeluju na izborima za članice/članove Vijeća mjesnih odbora na području Općine Križ (u daljnjem tekstu: osobni podaci) kao i na prava istih, na odgovarajući način primjenjuju se odredbe posebnih propisa kojima se uređuje zaštita osobnih podataka.

Voditelj obrade osobnih podataka i primatelj osobnih podataka

2. Voditelj obrade osobnih podataka je Općinsko izborno povjerenstvo Općine Križ, koje je sukladno mjerodavnim propisima nadležno za poduzimanje određene izborne radnje.

Voditelj obrade osobnih podataka u pogledu prikupljanja potpisa birača i podnošenja prijedloga kandidata političke stranke/stranaka je politička stranka/političke stranke podnositelji prijedloga kandidacijske liste za izbor članica/članova vijeća mjesnog odbora. Voditelj obrade podataka u pogledu prikupljanja potpisa birača i podnošenja prijedloga kandidata grupe birača su prva tri birača-potpisnika prijedloga kandidacijske liste za izbor članica/članova vijeća mjesnog odbora.

Voditelj obrade osobnih podataka promatrača su političke stranke, predlagatelji kandidacijske liste grupe birača, nevladine udruge, koji sukladno Odluci o provedbi izbora za članove vijeća mjesnih odbora na području Općine Križ predlažu promatrače.

Kontakt podaci voditelja obrade objavljuju se na mrežnim stranicama Općine Križ za izborno povjerenstvo, dok političke stranke, prva tri birača-potpisnika kandidacijske liste kao i ovlašteni predlagatelji promatrača objavljuju kontakt podatke na drugi primjereni način.

3. Voditelji obrade mogu obradu osobnih podataka povjeriti izvršitelju obrade poštujući zahtjeve Uredbe (EU) 2016/679 o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka).

4. Primatelji osobnih podataka mogu biti izborno povjerenstvo te nadležna državna tijela.

Svrha i obrada osobnih podataka

5. Osobni podaci obrađuju se u svrhu koja je nužna za provedbu pojedinih radnji pri provođenju izbora za članove vijeća mjesnih odbora te je voditelj obrade podataka obvezan dodatno informirati osobe čiji se osobni podaci obrađuju o svrsi obrade osobnih podataka u slučaju da ista nije određena mjerodavnim propisom ili ovom uputom.

6. Pri provođenju izbora za članove vijeća mjesnih odbora obrađuju se osobni podaci:

- članova izbornih tijela – radi njihova imenovanja - Kandidata za članove vijeća mjesnog odbora, birača predlagatelja kandidacijske liste, birača koji svojim potpisom podržavaju kandidacijsku listu, kontakt osobe naznačene na prijedlogu kandidacijske liste - promatrača – radi promatranja izbornog postupka - trećih osoba – radi provedbe popratnih radnji vezanih za izbore.

Vrsta osobnih podataka koja se obrađuje

 7. Pri provođenju izbora za članove vijeća mjesnih odbora mogu se obrađivati osobni podaci:

- osobni podaci članova izbornih tijela: ime i prezime, adresa prebivališta, osobni identifikacijski broj (OIB), podaci o osobnoj iskaznici, kontakt podaci poput broja telefona (fiksnog ili mobilnog), adresa elektroničke pošte, datum rođenja, podatak o bankovnom računu i podatak o mirovinskom osiguranju, a za članove proširenog sastava izbornog povjerenstva te članove biračkih odbora i podatak o političkoj stranci (kad je primjenjivo) koja ih je predložila u izborno tijelo, odnosno za predsjednika i potpredsjednika i članove stalnog sastava izbornog povjerenstva da nisu članovi političke stranke niti kandidati na izborima koji se provode, - osobni podaci kandidata za članove vijeća mjesnih odbora: ime i prezime, osobni identifikacijski broj (OIB), adresa prebivališta, datum rođenja, spol, podaci o osobnoj iskaznici, nacionalnost, akademski i stručni naziv i potpis, - osobni podaci birača – predlagatelja kandidacijske liste grupe birača koji svojim potpisima podržavaju kandidaturu: ime i prezime, adresa prebivališta, podaci o osobnoj iskaznici i potpis - osobni podaci za kontakt naznačeni na prijedlogu kandidacijske liste – broj telefona, faksa, adresa elektroničke pošte osobe kojoj se dostavljaju odluke i drugi akti izbornog povjerenstva - osobni podaci promatrača: ime i prezime i osobni identifikacijski broj (OIB), podaci o političkoj stranici, predlagateljima kandidacijske liste grupe birača, nevladinoj udruzi, - osobni podaci trećih osoba: ime i prezime, adresa prebivališta, osobni identifikacijski broj (OIB), podaci o identifikacijskoj ispravi, kontakt podaci, datum rođenja i podaci o bankovnom računu.

Voditelj obrade može tražiti i obrađivati i druge podatke ako su isti potrebni za izvršavanje zakonskih obaveza voditelja obrade.

8. U obrascima koji su propisani drugim obvezatnim uputama bit će detaljnije naznačeni traženi osobni podaci za pojedine svrhe.

9. Radi provjere točnosti osobnih podataka iz točke 7. ovih uputa, na zahtjev izbornog povjerenstva, podaci se mogu dostaviti nadležnim državnim tijelima, ovisno o vrsti podataka.

Vrijeme obrade osobnih podataka

 10. Osobni podaci iz točke 7. ovih Obvezatnih uputa obrađuju se tijekom vremena potrebnog za ostvarenje svrhe za koju se obrađuju u rokovima određenim zakonom i drugim mjerodavnim propisima i aktima.

11. Nakon isteka propisanih rokova, s osobnim podacima postupa se u skladu s posebnim propisima koji uređuju pitanja vezano uz arhiviranje arhivskog gradiva te izlučivanje registraturnog gradiva.

Javna objava osobnih podataka

12. Radi kandidiranja na izborima za članove vijeća mjesnih odbora javno se objavljuju osobni podaci koji su sadržani u pravovaljanim kandidacijskim listama i zbirnim listama.

13. Pri objavi rezultata izbora također se javno objavljuju osobni podaci izabranih članova vijeća mjesnih odbora.

14. Radi imenovanja članova izbornog povjerenstva, na internetskoj stranici Općine Križ, mogu se objaviti imena i prezimena članova, a za članove proširenog sastava izbornog povjerenstva i podatak o političkoj stranci koja ih je predložila u izborno povjerenstvo (kad je primjenjivo).

15. Poduzimanjem određene izborne radnje sudionik daje ujedno i privolu za obradu osobnih podataka od strane voditelja obrade osobnih podataka, a koja je nužna radi izvršenja zadaće službene ovlasti voditelja obrade, odnosno poštovanja pravnih obveza voditelja obrade.

16. Ove Obvezatne upute objavit će se na oglasnoj ploči općinske uprave Općine Križ i na internetskoj stranici Općine Križ.

 PREDSJEDNICA:

 Lidija Radošević